Борис Младенов-Young
Във болницата шества голотата…

chitanka.info

Във болницата шества голотата,

но не е от музеен интерес,

защото изпълнява дейност свята —

помага на лечебния процес.

И смешно е дори да го спомена,

че и с нудизма няма връзка тя;

не е участница в конкурсна сцена

за Мис и Мистър Свят — по красота!

Тук светските лаически представи

за грозно и красиво не важат —

критерият е сведен до един.

Красиви са телата, щом са здрави,

но грозна — боледуващата плът.

И здравето за хубост е аршин!

Сидни, Австралия — 2016 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.